Man doodgeskiet op hoewe by NelspruitArgieffoto: SAPD ŉ Man is dood nadat drie gewapende aanvallers hom in sy huis naby Nelspruit in Mpumalanga oorval en geskiet het. Die aanvallers het omstreeks 22:00 Dinsdagaand toegang verkry tot die huis op De Rust, in die Uitkyk-omgewing, deur ŉ deur wat nie gesluit was nie. Die oorledene, John Bosman (61), het sit en TV kyk toe hy oorval is, sê kol. Mtsholi Bhembe, woordvoerder van die polisie. Sy vrou was in die slaapkamer. Bosman is in die bolyf geskiet in die struweling wat gevolg het, maar sy vrou het haarself in die kamer toegesluit. Hy het vir haar geskree om die paniekknoppie te druk. “Sy vrou het later uit die kamer gekom en haar man in ŉ plas bloed op die vloer aangetref,” sê Bhembe. Sy het hulp ontbied. Toe veiligheidswagte kort daarna op die toneel aankom, het die aanvallers reeds op die vlug geslaan, vermoedelik te voet. ŉ TV-stel wat uit die huis gesteel is, is in bosse naby die huis gekry. Die polisie het ŉ soektog na die drie begin, maar niemand is nog aangekeer nie. Bhembe vra enigeen met inligting wat hulle in hul ondersoek kan help, moet kol. Ernest Maoka by 082 318 9843 of Stop Misdaad by 08600 10111 bel.